Nezmer ad d-nini belli tamɣart yeznuzun lfeṭṭa tettawi-tt daxel n iciwi-s, teggar-d kra n yizebgan, taɛeṣṣabt, yiwet n tyuga neɣ sin n yimeclax , d kra n tebzimin. Tamɣart-agi ur tettruḥu ara ɣer menwala di taddart ideg teznuzu lfeṭṭa. Tetterra ɣer temdakkelt-is ma tesɛa din neɣ ɣer tḍeggalt. Dɣa tin uɣur tettruḥu ad tt-berreḥ belli tusa-d lal n lfeṭṭa i tid tessen. Tiɣri tettaweḍ s lemɣawla, dɣa ad d-asent tlawin d tilmeẓyin i d-yiwḍen i zwaǧ ad walin-t ayen i dtewwi temɣert-nni.